משנה יבמות ג ניקוד
אַרְבָּעָה אַחִין, 
שְׁנַיִם מֵהֶן נְשׂוּאִים שְׁתֵּי אֲחָיוֹת, 
וּמֵתוּ הַנְּשׂוּאִים אֶת הָאֲחָיוֹת, 
הֲרֵי אֵלּוּ חוֹלְצוֹת וְלֹא מִתְיַבְּמוֹת. 
וְאִם קָדְמוּ וְכָנְסוּ, יוֹצִיאוּ. 
רַבִּי אֱלִיעֶזֶר אוֹמֵר: 
בֵּית שַׁמַּאי אוֹמְרִים: יְקַיְּמוּ, 
וּבֵית הִלֵּל אוֹמְרִים: יוֹצִיאוּ:

הָיְתָה אַחַת מֵהֶן אֲסוּרָה עַל הָאֶחָד אִסּוּר עֶרְוָה, 
אָסוּר בָּהּ וּמֻתָּר בַּאֲחוֹתָהּ, 
וְהַשֵּׁנִי אָסוּר בִּשְׁתֵּיהֶן. 
אִסּוּר מִצְוָה וְאִסּוּר קְדֻשָּׁה, 
חוֹלֶצֶת וְלֹא מִתְיַבֶּמֶת:

הָיְתָה אַחַת מֵהֶן אֲסוּרָה עַל זֶה אִסּוּר עֶרְוָה, 
וְהַשְּׁנִיָּה אֲסוּרָה עַל זֶה אִסּוּר עֶרְוָה, 
הָאֲסוּרָה לָזֶה מֻתֶּרֶת לָזֶה, 
וְהָאֲסוּרָה לָזֶה מֻתֶּרֶת לָזֶה.
 וְזוֹ הִיא שֶׁאָמְרוּ: 
אֲחוֹתָהּ כְּשֶׁהִיא יְבִמְתָּהּ, אוֹ חוֹלֶצֶת אוֹ מִתְיַבֶּמֶת:

שְׁלֹשָׁה אַחִין, 
שְׁנַיִם מֵהֶן נְשׂוּאִין שְׁתֵּי אֲחָיוֹת, 
אוֹ אִשָּׁה וּבִתָּהּ, 
אוֹ אִשָּׁה וּבַת בִּתָּהּ, 
אוֹ אִשָּׁה וּבַת בְּנָהּ, 
הֲרֵי אֵלּוּ חוֹלְצוֹת וְלֹא מִתְיַבְּמוֹת; 
וְרַבִּי שִׁמְעוֹן פּוֹטֵר. 
הָיְתָה אַחַת מֵהֶן אֲסוּרָה עָלָיו אִסּוּר עֶרְוָה,
 אָסוּר בָּהּ, וּמֻתָּר בַּאֲחוֹתָהּ. 
אִסּוּר מִצְוָה אוֹ אִסּוּר קְדֻשָּׁה, 
חוֹלְצוֹת וְלֹא מִתְיַבְּמוֹת:

שְׁלֹשָׁה אַחִין, 
שְׁנַיִם מֵהֶם נְשׂוּאִים שְׁתֵּי אֲחָיוֹת, וְאֶחָד מֻפְנֶה. 
מֵת אֶחָד מִבַּעֲלֵי אֲחָיוֹת, 
וְעָשָׂה בָּהּ מֻפְנֶה מַאֲמָר,
וְאַחַר כָּךְ מֵת אָחִיו הַשֵּׁנִי, 
בֵּית שַׁמַּאי אוֹמְרִים: 
אִשְׁתּוֹ עִמּוֹ, 
וְהַלָּה תֵּצֵא מִשּׁוּם אֲחוֹת אִשָּׁה; 
וּבֵית הִלֵּל אוֹמְרִים: 
מוֹצִיא אֶת אִשְׁתּוֹ בְּגֵט וּבַחֲלִיצָה, וְאֵשֶׁת אָחִיו בַּחֲלִיצָה. 
זוֹ הִיא שֶׁאָמְרוּ: 
אוֹי לוֹ עַל אִשְׁתּוֹ, וְאוֹי לוֹ עַל אֵשֶׁת אָחִיו:

שְׁלֹשָׁה אַחִין, 
שְׁנַיִם מֵהֶן נְשׂוּאִים שְׁתֵּי אֲחָיוֹת, וְאֶחָד נָשׂוּי נָכְרִית, 
מֵת אֶחָד מִבַּעֲלֵי אֲחָיוֹת, וְכָנַס נְשׂוּי נָכְרִית אֶת אִשְׁתּוֹ, וּמֵת, 
הָרִאשׁוֹנָה יוֹצְאָה מִשּׁוּם אֲחוֹת אִשָּׁה, 
וּשְׁנִיָּה מִשּׁוּם צָרָתָהּ. 
עָשָׂה בָּהּ מַאֲמָר, וּמֵת, 
נָכְרִית חוֹלֶצֶת וְלֹא מִתְיַבֶּמֶת. 

שְׁלֹשָׁה אַחִים, 
שְׁנַיִם מֵהֶם נְשׂוּאִים שְׁתֵּי אֲחָיוֹת, וְאֶחָד נָשׂוּי נָכְרִית, 
מֵת הַנָּשׂוּי נָכְרִית, 
וְכָנַס אֶחָד מִבַּעֲלֵי אֲחָיוֹת אֶת אִשְׁתּוֹ, וָמֵת, 
הָרִאשׁוֹנָה יוֹצְאָה מִשּׁוּם אֲחוֹת אִשָּׁה, 
וּשְׁנִיָּה מִשּׁוּם צָרָתָהּ. 
עָשָׂה בָּהּ מַאֲמָר, וּמֵת, 
נָכְרִית חוֹלֶצֶת וְלֹא מִתְיַבֶּמֶת:

שְׁלֹשָׁה אַחִים, 
שְׁנַיִם מֵהֶן נְשׂוּאִים שְׁתֵּי אֲחָיוֹת, וְאֶחָד נָשׂוּי נָכְרִית. 
מֵת אֶחָד מִבַּעֲלֵי אֲחָיוֹת, 
וְכָנַס נְשׂוּי נָכְרִית אֶת אִשְׁתּוֹ, 
וּמֵתָה אִשְׁתּוֹ שֶׁל שֵׁנִי, 
וְאַחַר כָּךְ מֵת נְשׂוּי נָכְרִית, 
הֲרֵי זוֹ אֲסוּרָה עָלָיו עוֹלָמִית, 
הוֹאִיל וְנֶאֶסְרָה עָלָיו שָׁעָה אֶחָת. 

שְׁלֹשָׁה אַחִים, 
שְׁנַיִם מֵהֶן נְשׂוּאִין שְׁתֵּי אֲחָיוֹת, 
וְאֶחָד נָשׂוּי נָכְרִית. 
גֵּרֵשׁ אֶחָד מִבַּעֲלֵי אֲחָיוֹת אֶת אִשְׁתּוֹ, 
וּמֵת נְשׂוּי נָכְרִית, 
וּכְנָסָהּ הַמְּגָרֵשׁ, וּמֵת, 
זוֹ הִיא שֶׁאָמְרוּ: 
וְכֻלָּן שֶׁמֵּתוּ אוֹ נִתְגָּרְשׁוּ, צָרוֹתֵיהֶן מֻתָּרוֹת:

וְכֻלָּן שֶׁהָיוּ בָּהֶן קִדּוּשִׁין אוֹ גֵּרוּשִׁין בְּסָפֵק, 
הֲרֵי אֵלּוּ צָרוֹת חוֹלְצוֹת וְלֹא מִתְיַבְּמוֹת. 
כֵּיצַד סְפֵק קִדּוּשִׁין? 
זָרַק לָהּ קִדּוּשִׁין, 
סָפֵק קָרוֹב לוֹ סָפֵק קָרוֹב לָהּ, 
זֶהוּ סְפֵק קִדּוּשִׁין. 
סְפֵק גֵּרוּשִׁין: 
כָּתַב בִּכְתַב יָדוֹ וְאֵין עָלָיו עֵדִים, 
יֵשׁ עָלָיו עֵדִים וְאֵין בּוֹ זְמַן, 
יֵשׁ בּוֹ זְמַן וְאֵין בּוֹ אֶלָּא עֵד אֶחָד, 
זֶהוּ סְפֵק גֵּרוּשִׁין:

שְׁלֹשָׁה אַחִין נְשׂוּאִין שָׁלֹשׁ נָכְרִיוֹת, 
וּמֵת אֶחָד מֵהֶן, 
וְעָשָׂה בָּהּ הַשֵּׁנִי מַאֲמָר, וּמֵת, 
הֲרֵי אֵלּוּ חוֹלְצוֹת וְלֹא מִתְיַבְּמוֹת, 
שֶׁנֶאֱמַר: "וּמֵת אַחַד מֵהֶם, יְבָמָהּ יָבֹא עָלֶיהָ" ; 
שֶׁעָלֶיהָ זִקַּת יָבָם אֶחָד, 
וְלֹא שֶׁעָלֶיהָ זִקַּת שְׁנֵי יְבָמִין. 
רַבִּי שִׁמְעוֹן אוֹמֵר:
מְיַבֵּם לְאֵיזוֹ שֶׁיִּרְצֶה, וְחוֹלֵץ לַשְּׁנִיָּה. 
שְׁנֵי אַחִין נְשׂוּאִין לִשְׁתֵּי אֲחָיוֹת,
וּמֵת אֶחָד מֵהֶן, 
וְאַחַר כָּךְ מֵתָה אִשְׁתּוֹ שֶׁל שֵׁנִי, 
הֲרֵי זוֹ אֲסוּרָה עָלָיו עוֹלָמִית,
 הוֹאִיל וְנֶאֶסְרָה עָלָיו שָׁעָה אַחַת:

שְׁנַיִם שֶׁקִדְּשׁוּ שְׁתֵּי נָשִׁים, 
וּבִשְׁעַת כְּנִיסָתָן לַחֻפָּה הֶחֱלִיפוּ אֶת שֶׁל זֶה לָזֶה, וְאֶת שֶׁל זֶה לָזֶה, 
הֲרֵי אֵלּוּ חַיָּבִים מִשּׁוּם אֵשֶׁת אִישׁ.
הָיוּ אַחִין, 
מִשּׁוּם אֵשֶׁת אָח. 
וְאִם הָיוּ אֲחָיוֹת, 
מִשּׁוּם אִשָּׁה אֶל אֲחוֹתָהּ. 
וְאִם הָיוּ נִדּוֹת, 
מִשּׁוּם נִדָּה. 
וּמַפְרִישִׁין אוֹתָן שְׁלֹשָׁה חֳדָשִׁים, 
שֶׁמָּא מְעֻבָּרוֹת הֵן. 
וְאִם הָיוּ קְטַנּוֹת שֶׁאֵינָן רְאוּיוֹת לֵילֵד, 
מַחֲזִירִין אוֹתָן מִיָּד. 
וְאִם הָיוּ כֹּהֲנוֹת, נִפְסְלוּ מִן הַתְּרוּמָה:

יבמות ג
ג